Na záver sme si pre vás pripravili pár tipov na správne používanie hamaku. Začneme jeho zavesením, resp. ukotvením. Tieto siete sa upevňujú medzi 2 pevné body. V prírode ide o stromy, ktoré by mali byť od seba vzdialené 5-6 m. Okolo kmeňov je potrebné vytvoriť slučky a pripevniť o nich sieť. Tá nesmie byť napnutá ani príliš uvoľnená. Laná by mali so zemou vytvárať 30° uhol. Paradoxne, sedenie, ležanie či spanie v hamaku si vyžaduje prax. V prvom rade si musíte ľahnúť diagonálne v 20 až 45° uhle, nie súbežne s osou plachty. To, že ste si ľahli správne, zistíte tak, že vás hamak obalí z každej strany. Trochu iné je to v prípade modelov pre dvoch. Takéto nocovanie nie je príliš pohodlné. Ak to však chcete predsa len skúsiť, odporúčame vám vybrať si stromy s hrubšími kmeňmi a vytvoriť širšie slučky. Do tretice tu máme údržbu, ktorá sa odvíja od použitých materiálov. Preto sa orientujte podľa pokynov výrobcu. Všeobecným pravidlom je, že hamak po príchode domov musíte vysušiť, dôkladne poskladať a skladovať na suchom a dobre vetranom mieste. Pozor, ak si zakúpite aj spodnú izoláciu, nesmiete ju odložiť stlačenú v kompresnom vaku. Takto by ste zničili loft, teda vzduchové bubliny medzi vláknami, ktoré stoja za jej tepelnoizolačnými vlastnosťami.